
ACORD 244/2007, DE 26  SETEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 20/A/2007. Autorització d’un negoci jurídic relatiu a la modificació de l’estructura accionarial de la societat Club de Radio Terrassa,SA

1. Antecedents

1. El 25  de juny  de 2007 va tenir entrada en aquest Consell un escrit (registre d’entrada 1.130/2007) del senyor Jordi Llobet, secretari del consell d’administració de la societat Club de Ràdio Terrassa, SA, sol·licitant l’autorització administrativa relativa a la transmissió de vuit accions de la societat Club de Radio Terrassa, SA a favor del Sr. [...], juntament amb la documentació acreditativa de l’operació. 

2. Club de Radio Terrassa, SA és una societat anònima amb un capital social de 808.765,70€, dividit en 13.457 accions de valor nominal 60,10 € cadascuna d’elles, numerades correlativament de l’1 al 13.457, ambdues incloses.

3. La sol·licitant és titular de la concessió per a la prestació del servei públic de radiodifusió sonora en ones mètriques amb modulació de freqüència a la localitat de Terrassa (95,5MHz). L’esmentada concessió es va atorgar a Club de Ràdio Terrassa mitjançant l’Ordre d’11 d’agost de 1982, per la qual s’eleven a definitives les concessions provisionals d’emissores de radiodifusió a les quals es refereixen els articles 3 i 5.1 del Reial Decret 2648/1978, de 27 d’octubre. La concessió d’aquesta emissora va ser transferida, per Resolució del Ministre de la Presidència de 25 de novembre de 1982, a favor de Club de Ràdio Terrassa,SA. La concessió va ser renovada per l’Acord del Govern de la Generalitat d’1 de setembre de 1992, i per l’Acord de la Comissió de Govern per a Assumptes Institucionals i Socials de data 12 de novembre de 2003, que així mateix acordava la formalització per part de la concessionària del corresponent contracte que havia d’incorporar les innovacions normatives que haguessin afectat al règim jurídic de la concessió amb posterioritat a l’adjudicació.  El contracte esmentat  es va signar el 2 d’abril de 2004.

Així mateix, la sol·licitant és titular d’una concessió d’OM a la zona de servei de Terrassa (1116 MHz) i  emet mitjançant proves pilot d’FM a les localitats de Castell-Platja d’Aro (95.6MHz), Sitges (90.6MHz) i Terrassa (89.4MHz), sense que aquest fet li atorgui cap mena de dret en el concurs que es convoqui a l’efecte, per atorgar les concessions de freqüències per a la radiodifusió sonora en ones mètriques amb modulació de freqüència.  

4. Club de Ràdio Terrassa,SA participa en la societat Publi 20,SL, titular d’un programa de TDT local a la demarcació de Sabadell, així com en la societat Radio Club 25, SA, membre de la UTE titular d’una concessió de DAB nacional amb desconnexions regionals.

5.Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableixen que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
b. Descripció de les operacions objecte d’ autorització administrativa

1. La societat Club de Radio Terrassa,SA sol·licita autorització per una operació que comporta canvis en la seva estructura accionarial, consistent en un negoci jurídic de compravenda de vuit accions.

Per tal d’acreditar l’esmentada operació s’acompanya a la sol·licitud còpia de l’escriptura de compravenda d’accions, atorgada davant el Notari de Barcelona Sr. [...], en data 31 de juliol de 2006, amb número de protocol [...]. D’aquesta escriptura es desprèn que el Sr. [...], ven al Sr. [...], vuit accions, números 4.208, 4.209,  6.780, 6.781 i 7.787 a 7.790 de la societat Club de Radio Terrassa,SA.

Com a conseqüència d’aquesta operació, el Sr. [...] adquirirà de 8 accions de Club de Ràdio Terrassa,SA, representatives del 0,0594% del capital social de la societat. Aquesta circumstància es desprèn del certificat signat, el dia 8 d’abril de 2007, pel secretari no conseller del consell d’administració de la companyia Club de Radio Terrassa, SA, del que s’infereix que el Sr. [...] és titular de les accions de l’esmentada societat, números 4.208, 4.209, 6.780, 6.781 i 7.787 a 7.790.

De les manifestacions anteriors es dedueix que la transmissió objecte del present Acord no suposa cap canvi significatiu en l’estructura del capital ni en el control de la societat Club de Radio Terrassa,SA.

Cal posar de manifest que l’operació per la qual es demana autorització ja s’ha formalitzat, i per tant no es tracta d‘un projecte, tal i com estableix l’article 41 de la LCA, sinó d‘un negoci jurídic perfeccionat.
2. El Sr. [...], segons la seva declaració signada en data 7 de setembre de 2006, no és titular d’accions ni participacions en altres societats concessionàries de prestació de serveis de radiodifusió sonora en ones mètriques amb modulació de freqüència per a emissores comercials. 

3. Es conclou que l’operació de transmissió de vuit accions de la societat Club de Radio Terrassa a favor del Sr. [...], s’adequa a les garanties de pluralisme i control de les concentracions de comunicació audiovisual que estableix el Títol IV, Capítol II de la Llei 22/2005, de 29 de desembre, de la comunicació audiovisual de Catalunya. 

Per tot l’ exposat, el Ple del Consell de l’Audiovisual de Catalunya adopta els següents:

ACORDS
1. Autoritzar, als efectes d’allò que disposa l’article 41 de la Llei 22/2005, de 29 de desembre, de la comunicació audiovisual de Catalunya, la transmissió mitjançant compravenda de vuit accions de la societat Club de Radio Terrassa ,SA, números 4.208, 4.209, 6.780, 6.781 i 7.787 a 7.790, per part del Sr. [...] a favor del  Sr. [...]. 

2. Advertir a Club de Radio Terrassa,SA que l’autorització prèvia a que es refereix l’article 41 de la Llei 22/2005, de 29 de desembre, de la comunicació audiovisual de Catalunya, requereix, sempre, amb independència de la transcendència de l’operació que sigui objecte d’autorització, la presentació al Consell de l’Audiovisual de Catalunya de projectes de modificació de l’estructura accionarial o empresarial dels prestadors de serveis de comunicació audiovisual i no de negocis jurídics totalment perfeccionats. 

3. Recordar que l’autorització del negoci jurídic objecte d’aquest Acord s’entén sens perjudici de la plena vigència del règim jurídic concessional aplicable a Club de Radio Terrassa, SA, d’acord amb el que estableix la normativa vigent i els compromisos particulars assumits pel concessionari. Així mateix, el concessionari resta obligat a respectar els paràmetres tècnics assignats a l’emissora.

4. Notificar aquest Acord a la societat Club de Radio Terrassa, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 26  de setembre  de 2007

Josep M. Carbonell i Abelló



Dolors Comas d’Argemir i Cendra

President

